CELEX: 
Language: et
Date: 2018-04-26 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) nr 907/2014 maksetähtajaga seotud kohustuste täitmata jätmise osas ning kuludeklaratsioonide koostamisel kasutatava vahetuskursi osas

SELETUSKIRI
            
            
               1.DELEGEERITUD ÕIGUSAKTI TAUST
            
            
               Liikmesriigid peavad toetusesaajatele ühtse haldus- ja kontrollisüsteemi raames tehtavate maksete puhul pidama kinni määruse (EL) nr 1306/2013 artikli 75 lõikes 1 osutatud maksetähtaegadest. Väljaspool kõnealust ajavahemikku tehtud makseid tuleb käsitada rahastamiskõlbmatuna liidu toetuse seisukohalt, nagu on ette nähtud määruse (EL) nr 1306/2013 artikliga 40. Komisjonil on siiski õigus võtta vastu delegeeritud akte, millega teha sellest eeskirjast erand ja muuta kõnealune kulu rahastamiskõlblikuks vastavalt proportsionaalsuse põhimõttele. 
            
            
               Käesoleva delegeeritud õigusakti eesmärk on kehtestada maksetähtajaga seotud kohustuste täitmata jätmise korral kohaldatavad eeskirjad Euroopa Maaelu Arengu Põllumajandusfondi puhul. 
            
            
               Käesoleva delegeeritud õigusakti eesmärk on ka selgitada, millist vahetuskurssi peavad väljamakse või tagasinõude puhul kasutama euroalasse mittekuuluvad liikmesriigid, juhtudel kui vahetuskursi rakendusjuht ei ole põllumajandussektori õigusaktidega kindlaks määratud.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Käesoleva delegeeritud õigusakti eelnõu esitati ja seda arutati liikmesriikide esindajatega ÜPP horisontaalküsimuste eksperdirühma koosolekul 20. oktoobril 2017. Komisjon kuulas ära ekspertide arvamused ja selgitas oma seisukohta progressiivsetest vähendamistest maksetähtajaga seotud kohustuste täitmata jätmise puhul.
            
            
               Vastavalt parema õigusloome suunistele (SWD(2015) 111 final, 19.5.2015) avaldati delegeeritud õigusakti eelnõu parema õigusloome portaalis neljakuuliseks konsultatsiooniperioodiks alates 8.2.2018  kuni 8.3.2018. 
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesoleva delegeeritud õigusaktiga lisatakse delegeeritud määrusesse (EL) nr 907/2014 seoses maaelu arengu ühtse haldus- ja kontrollisüsteemi meetmetega sätted süsteemi kohta, kuidas proportsionaalselt vähendada vahekulusid, mille puhul ei ole maksetähtajaga seotud kohustust täidetud. Kõiki hilinenult kantud kulusid, mis ületavad 5 % künnist, tuleks vähendada 25 % võrra esimeses ja 60 % võrra teises kvartalis vastavalt maksetähtaja lõpule. Igat sellest tähtajast hiljem tehtud makset, mis ületab 2 % künnist, tuleks vähendada 100 % võrra. 
            
            
               Samuti lisatakse artikli 11 lõikele 2 säte kohaldatava vahetuskursi kohta selliste toimingute puhul, kus vahetuskursi rakendusjuht ei ole põllumajandussektori õigusaktidega kindlaks määratud. Selliste toimingute puhul peaks vahetuskursi määr olema iga väljamakse või tagasinõude puhul eelviimane Euroopa Keskpanga vahetuskurss, mis kehtis enne selle ajavahemiku viimast kuud, mille kohta kulu või sihtotstarbeline tulu on deklareeritud. 
            
            
               4.MÕJU EELARVELE
            
            
               Sätted maksete tähtaegade kohta hakkavad avaldama eelarvele finantsmõju alles 2020. eelarveaastal. Võimalikku mõju ei saa siiski koguseliselt mõõta.
            
            
               Vahetuskursi kohaldamist käsitlevate sätete finantsmõju eelarvele ei ole oodata.
            
            
               KOMISJONI DELEGEERITUD MÄÄRUS (EL) …/…,
            
            
               26.4.2018,
            
            
               millega muudetakse delegeeritud määrust (EL) nr 907/2014 maksetähtajaga seotud kohustuste täitmata jätmise osas ning kuludeklaratsioonide koostamisel kasutatava vahetuskursi osas
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
         
         
            
               võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008,
                  1
                eriti selle artiklit 40 ja artikli 106 lõiget 6,
            
            
               ning arvestades järgmist:
            
            
               (1)Määruse (EL) nr 1306/2013 artikli 75 lõikes 1 on sätestatud, et liikmesriigid peavad toetusesaajatele ühtse haldus- ja kontrollisüsteemi raames makstavad toetused kandma üle teatava ajavahemiku jooksul. Väljaspool kõnealust tähtaega tehtud makseid tuleb käsitada rahastamiskõlbmatuna liidu toetuse seisukohalt, mistõttu komisjon neid määruse (EL) nr 1306/2013 artikli 40 kohaselt ei hüvita. Euroopa Maaelu Arengu Põllumajandusfondist (EAFRD) makstavate toetuste puhul kohaldatakse kõnealuseid maksetähtaegu alates 2019. taotlusaastast. Seetõttu tuleks kehtestada EAFRDst makstavate toetuste erieeskirjad.
            
            
               (2)Arvestades seda, et vaidlustatud taotluste, apellatsioonikaebuste ja muude siseriiklike kohtuvaidluste tõttu peavad asjaomased liikmesriigid tegema täiendavaid kontrollimisi ning liikmesriigid saavad seetõttu teha mõnel juhul EAFRD ühtse haldus- ja kontrollisüsteemi alla kuuluvad maksed alles pärast 30. juunit, tuleks kooskõlas proportsionaalsuse põhimõttega kehtestada selliste juhtumite alla kuuluvate kulude ülemmäär, mille piires maksete vähendamist ei kohaldata. Samuti tuleks makse hilinemisest tuleneva rahalise mõju arvessevõtmiseks sätestada, et kõnealuse ülemmäära ületamise korral on komisjonile antud volitus liidu makseid järk-järgult vähendada olenevalt registreeritud makse viivituse kestusest.
            
            
               (3)Komisjoni delegeeritud määruse (EL) nr 907/2014
                  2
                artikliga 5 on nähtud ette EAGFi igakuiste maksete proportsionaalse vähendamise eeskirjad, kui kulud on kantud pärast ettenähtud maksetähtaega. EAFRD puhul esitatakse kuludeklaratsioonid ja tehakse tagasimaksed kord aasta igas kvartalis. Lihtsuse ja tõhususe eesmärgil tuleks EAFRDst hüvitatavate hiliste maksete suhtes kohaldada ühtset vähendusprotsenti iga kvartali kohta.
            
            
               (4)Komisjoni delegeeritud määruse (EL) nr 907/2014 artikli 11 lõikes 2 on sätestatud, et euroalasse mittekuuluvad liikmesriigid kasutavad kuludeklaratsioonide koostamisel iga väljamakse või tagasinõude puhul vahetuskurssi. Samas sisaldavad liikmesriikide koostatud kuludeklaratsioonid summasid, mis ei hõlma makseasutuse raamatupidamisarvestuses väljamakset või tagasinõuet, need on näiteks sihtotstarbelised tulud, mis tulenevad tagasinõudmata maksega seonduvatest finantstagajärgedest, nagu on ette nähtud määruse (EL) nr 1306/2013 artikli 54 lõikega 2. Seega tuleks ette näha vahetuskurss muude kui delegeeritud määruse (EL) nr 907/2014 artikli 11 lõikes 2 sätestatud toimingute puhul.
            
            
               (5)Seepärast tuleks delegeeritud määrust (EL) nr 907/2014 vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Delegeeritud määrust (EL) nr 907/2014 muudetakse järgmiselt.
            
            
               1.
                     Artikli 5 pealkiri asendatakse järgmisega:
            
            
               „Hiliseima maksetähtajaga seotud kohustuste täitmata jätmine Euroopa Põllumajanduse Tagatisfondi puhul“.
            
            
               2.
                     Artikli 5 järele lisatakse artikkel 5a:
            
            
               „Artikkel 5a
            
            
               Hiliseima maksetähtajaga seotud kohustuste täitmata jätmine Euroopa Maaelu Arengu Põllumajandusfondi puhul
            
            
               1. Määruse (EL) nr 1306/2013 artikli 40 esimeses lõigus osutatud erandite kohaselt ja kooskõlas proportsionaalsuse põhimõttega on Euroopa Maaelu Arengu Põllumajandusfondi raames pärast ettenähtud maksetähtaega tehtud kulud liidu toetuse kõlblikud käesoleva artikli lõigetes 2–6 sätestatud tingimustel.
            
            
               2. Kui pärast määruse (EL) nr 1306/2013 artikli 75 lõikes 1 osutatud tähtaja möödumist kantud kulud moodustavad kuni 5 % tähtaegselt kantud kuludest, vahemakseid ei vähendata.
            
            
               Kui pärast määruse (EL) nr 1306/2013 artikli 75 lõikes 1 osutatud tähtaja möödumist kantud kulud ületavad 5 % künnist, vähendatakse pärast tähtaja möödumist kantud kulud komisjoni rakendusmääruse (EL) nr 908/2014* artikli 22 lõikes 2 osutatud ajavahemikul vastavalt järgmistele eeskirjadele:
            
            
               a) kulusid, mis on kantud selle aasta 1. juuli ja 15. oktoobri vahel, millal maksetähtaeg lõppes, vähendatakse 25 %; 
            
            
               b) kulusid, mis on kantud selle aasta 16. oktoobri ja 31. detsembri vahel, millal maksetähtaeg lõppes, vähendatakse 60 %;
            
         
         
            
               c) kulusid, mis on kantud pärast selle aasta 31. detsembrit, millal maksetähtaeg lõppes, vähendatakse 100 %.
            
            
               3. Erandina lõikest 2, kui esimeses lõigus osutatud künnist ei ole kalendriaasta N makseteks täielikult kasutatud hiljemalt 31. detsembriks aastal N+1 ja kui selle künnise jääk on üle 2 %, vähendatakse viimast 2 %ni..
            
            
               4. Kui teatavate meetmete puhul on tegemist erandlike haldustingimustega või kui liikmesriigid on esitanud mõjuvaid põhjendusi, kohaldab komisjon lõigetes 2 ja 3 sätestatust erinevat ajagraafikut või ettenähtust väiksemaid vähendamismäärasid või jätab vähendamise kohaldamata. 
            
            
               5. Makse tähtajast kinnipidamist kontrollitakse 15. oktoobriks kantud kulude puhul üks kord eelarveaastas.
            
            
               Tähtaja iga ületamist võetakse arvesse määruse (EL) nr 1306/2013 artikli 51 kohases raamatupidamisarvestuse kontrollimise ja heakskiitmise otsuses.
            
            
               6. Käesolevas artiklis osutatud vähendamiste kohaldamine ei piira vastavuse kontrolliga seoses edaspidi vastuvõetavate otsuste kohaldamist, nagu on osutatud määruse (EL) nr 1306/2013 artiklis 52.
            
            
               ____________
            
            
               * Komisjoni 6. augusti 2014. aasta rakendusmäärus (EL) nr 908/2014, milles sätestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses makse- ja muude asutustega, finantsjuhtimisega, raamatupidamisarvestuse kontrollimise ja heakskiitmisega, kontrollieeskirjadega, tagatistega ja läbipaistvusega (ELT L 255, 28.8.2014, lk 59).“ 
            
            
               3.
                     Artikli 11 lõikesse 2 lisatakse järgmine lõik:
            
            
               „Toimingute puhul, mille osas ei olnud vahetuskursi rakendusjuht põllumajandussektori õigusaktidega kindlaks määratud, kohaldatakse eelviimast Euroopa Keskpanga vahetuskurssi, mis kehtis enne selle ajavahemiku viimast kuud, mille kohta kulu või sihtotstarbeline tulu on deklareeritud.“
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 26.4.2018
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 347, 20.12.2013, lk 549.
               
               
                  
                     (2)
                  
                        Komisjoni 11. märtsi 2014. aasta delegeeritud määrus (EL) nr 907/2014, millega täiendatakse Euroopa Parlamendi ja nõukogu määrust (EL) nr 1306/2013 makse- ja muude asutuste finantsjuhtimise, raamatupidamisarvestuse kontrollimise ja heakskiitmise, tagatiste ja euro kasutamise osas (ELT L 255, 28.8.2014, lk 18).